Rassisme: Spelers boikot sosiale media | Netwerk24
'n Pamflet wat toeskouers waarsku oor rassisme. Foto: Getty Images
Die boikot, wat daarop gemik is om standpunt teen rassisme in te neem, het Vrydag om 08:00 GMT (10:00 Suid-Afrikaanse tyd) begin.
Die PFA sê in 'n verklaring die veldtog beoog om druk op sosialemediamaatskappye en die sport se beheerliggame te plaas om strenger op te tree in reaksie op rassisme.
Danny Rose, verdediger van Tottenham Hotspur en Engeland, sê hy wil nie sien hoe toekomstige spelers moet deurmaak wat hy in sy loopbaan beleef het nie.
"Ons as 'n groep is eenvoudig nie meer bereid om toe te kyk terwyl te min gedoen word deur sokkerowerhede en sosialemediamaatskappye om spelers teen hierdie vieslike mishandeling te beskerm nie," sê Rose.
Die Manchester United-verdediger Chris Smalling steun ook die veldtog, slegs dae nadat sy spanmaat Ashley Young 'n slagoffer van rassisme op Twitter was toe sy span deur Barcelona uit die Kampioeneliga geboender is.
"Ek het mettertyd in my loopbaan 'n dik vel teen verbale mishandeling ontwikkel en dit regverdig as 'deel van die spel', maar die tyd is ryp vir Twitter, Instagram en Facebook om hul kanale te begin reguleer," sê Smalling.
Troy Deeney, Watford se kaptein, wat kommentaar op sy Instagram-profiel afgeskakel het nadat hy vroeër vandeesmaand 'n slagoffer was, sê: "Vrydag stuur ons die boodskap dat enigiemand wat spelers beledig en mishandel – of enigiemand anders – vanuit die pawiljoen of aanlyn, nie in sokker geduld sal word nie.
"Die boikot is net 'n klein stap, maar die spelers praat met een stem teen rassisme."
Die PFA sê die boikot is die eerste stap in 'n groter veldtog om rassisme in sokker se nek om te draai.